डोगरी लोकगीतें च अलंकार तुप्पने दा कम्म ते इन्ना औखा नईं ऐ, पर इन्दे छन्द तुप्पना जेकर असंभव नईं तां मता औखा ते जरूर ऐ। में डोगरी लोकगीतें च अलंकार ते छन्द तुप्पियै लेख त्यार करने दा कम्म अप्पूं स्वीकर कीता हा, पर जिसलै इस्सी रंभ कीता तां इसदे बारे च व्यवहारक कठनाइआं पेश औने करियै मिगी तलिआं मलने पेइआं ते में कीं बारी सोचेआ जे में इस कम्मै गी छोड़ी देआं ते कोई होर लेख लिखां पर इक पासै डोगरी शीरज़े दे सम्पादक हुन्दी अनुरोद भरी प्रेरणा ते दुए पासे अपरनी इज्जतू दा सोआल मेरे सामने हा। खैर, संक्षेप इच गल्ल इयै जे एह् लेख लखोई बी गेआ ते बून पाठकें दा कम्म ऐ एह् दिक्खना जे इसदे च किन्नी मौलकता ऐ ते किन्नी वास्तवकता।